b'\n_START_ARTICLE_\nSalvador Cabr\xc3\xa9 i Puig\n_START_SECTION_\nBiografia\n_START_PARAGRAPH_\nSalvador Cabr\xc3\xa9 neix a Mont-roig del Camp, per\xc3\xb2 als dos anys la fam\xc3\xadlia es trasllada a Santa Coloma de Gramenet on la seva mare, Carmen Puig, hi far\xc3\xa0 de mestra. Cabr\xc3\xa9 recorda els jocs a la pla\xc3\xa7a de la Vila: \xe2\x80\x9cEns ho pass\xc3\xa0vem la mar de b\xc3\xa9 jugant a grill\xc3\xb3, a fet, a fet i amagar, a ratlla i tom\xc3\xa0quet: a les tres, saltar i no dir res, a les cinc miquelet ja et tinc!, a \xc3\xaddem, a cavall fort: Cavall fort, aguanta\xe2\x80\x99t fort; si vas a caure, digues: Fava de burot!". Eren temps de la rep\xc3\xbablica. _NEWLINE_Als dotze anys decideix fer-se capell\xc3\xa0 i entra al Seminari de la Conreria. M\xc3\xa9s tard estudia filosofia (1952), teologia (1957) i catal\xc3\xa0 (1970). A principis dels anys 60 ja est\xc3\xa0 vinculat a Acci\xc3\xb3 Cat\xc3\xb2lica Obrera. El Concili Vatic\xc3\xa0 II estimula els capellans a fer un apostolat m\xc3\xa9s obert i a relacionar-se amb la classe treballadora. Al llarg de la seva vida passar\xc3\xa0 per diverses parr\xc3\xb2quies: primer a Barcelona, a la de Sant Ignasi de Loiola i a la del Bon Pastor, despr\xc3\xa9s va a Santa Coloma, al barri del Singuerl\xc3\xadn, on funda la parr\xc3\xb2quia de Sant Miquel (1965-1987). El novembre de 1987 torna a Barcelona, i s\xe2\x80\x99est\xc3\xa0 a les parr\xc3\xb2quies de Sant Oleguer i de Sant Francesc de Sales. L\xe2\x80\x99\xc3\xbaltima destinaci\xc3\xb3 com a rector \xc3\xa9s la parr\xc3\xb2quia d\xe2\x80\x99Argentona, al Maresme. Sigui on sigui, sempre pensa en la tasca pastoral com una lluita per aconseguir la felicitat de la poblaci\xc3\xb3. La fe en Crist, fer el b\xc3\xa9 i estimar la gent, la solidaritat \xe2\x80\x94i no la simple almoina\xe2\x80\x94, l\'acolliment de les fam\xc3\xadlies nouvingudes \xe2\x80\x94que visitava casa per casa quan s\'assabentava de la seva arribada al barri\xe2\x80\x94, el comprom\xc3\xads per transformar la societat i per acabar amb les mancances dels m\xc3\xa9s pobres i el foment de la llengua i cultura catalanes seran els leitmotiv de la seva vida.\n_START_SECTION_\nCapell\xc3\xa0 obrer\n_START_PARAGRAPH_\nEl 1965 arriba a Santa Coloma de Gramenet un grup de capellans, que hi portaran l\xe2\x80\x99esperit del Concili Vatic\xc3\xa0 II. Els anomenaran capellans obrers perqu\xc3\xa8 entenen que la tasca pastoral est\xc3\xa0 \xc3\xadntimament lligada a la feina al taller, a la f\xc3\xa0brica, al despatx o a l\xe2\x80\x99escola. Salvador Cabr\xc3\xa9 ho explica aix\xc3\xad en una entrevista d\xe2\x80\x99Agustina Rico a la revista Grama el novembre de 1982: \xe2\x80\x9cDurant deu anys vaig fer de traductor de franc\xc3\xa8s, itali\xc3\xa0, castell\xc3\xa0 i catal\xc3\xa0; vaig fer de fuster despr\xc3\xa9s durant mig any, per\xc3\xb2 em van treure per poca tra\xc3\xa7a, i fa dotze anys vaig comen\xc3\xa7ar amb les classes de catal\xc3\xa0, impulsades per \xc3\x92mnium Cultural\xe2\x80\x9d.\n_START_SECTION_\nEl Singuerl\xc3\xadn i Santa Coloma de Gramenet\n_START_PARAGRAPH_\nQuan el 1965 arriba al barri del Singuerl\xc3\xadn \xe2\x80\x94ell en deia de Can Singuerl\xc3\xadn\xe2\x80\x94, hi funda la parr\xc3\xb2quia de Sant Miquel. Les condicions de vida del barri s\xc3\xb3n tan prec\xc3\xa0ries (manca de serveis b\xc3\xa0sics com escoles, transport p\xc3\xbablic, metge o mercat; carrers sense asfaltar, sense clavegueram, ni enllumenat; habitatges sense aigua ni llum...), que pren el comprom\xc3\xads amb fidels i laics de transformar el barri. A red\xc3\xb3s de la parr\xc3\xb2quia, funda l\xe2\x80\x99Obra Social, que ser\xc3\xa0 l\xe2\x80\x99aixopluc de les comunitats de base, del Centre Social \xe2\x80\x94amb una joventut molt activa amb membres de les JOC\xe2\x80\x94, la guarderia, Aspanide (l\xe2\x80\x99escola per a discapacitats), l\xe2\x80\x99Associaci\xc3\xb3 de Ve\xc3\xafns i l\xe2\x80\x99Associaci\xc3\xb3 de Dones del barri \xe2\x80\x94a la qual pagar\xc3\xa0 el lloguer del local amb el seu sou de capell\xc3\xa0 durant bastant de temps\xe2\x80\x94, una biblioteca, espais de debat, de cinema i cinef\xc3\xb2rums, i de reunions clandestines de la Comissi\xc3\xb3 de barri. _NEWLINE_S\xc3\xb3n temps dif\xc3\xadcils, per les condicions de vida i per la repressi\xc3\xb3 que el r\xc3\xa8gim franquista aplica a qui lluita per millorar-les. En aquelles circumst\xc3\xa0ncies, unes quantes parr\xc3\xb2quies colomenques es converteixen en refugi de l\xe2\x80\x99activisme pol\xc3\xadtic transformador. Com a rector de la parr\xc3\xb2quia m\xc3\xa9s d\xe2\x80\x99una vegada anir\xc3\xa0 a comissaria per demanar la llibertat de ve\xc3\xafns detinguts per la policia i m\xc3\xa9s d\xe2\x80\x99un cop n\xe2\x80\x99aconsegueix l\xe2\x80\x99alliberament immediat. Per actuacions com aquesta entra a la llista negra de la policia franquista i comparteix llista amb altres capellans colomencs com Josep M. Galbany, Jaume P. Sayrach i Josep Esquirol._NEWLINE_El n\xc3\xbamero 118 de la revista S\xc3\xa0piens, de juliol de 2012, recull la nota policial sobre la seva suposada filiaci\xc3\xb3 pol\xc3\xadtica: \xe2\x80\x9cSalvador Cabr\xc3\xa9 Puig Nacido el 11-12-1.931 em Montreig (Tarragona) (sic), c\xc3\xa8libe, sacerdote, hijo de Jos\xc3\xa9 y de Mar\xc3\xada del Carmen, con domicilio en\xe2\x80\xa6 Progresista, catalano-separatista\xe2\x80\x9d._NEWLINE_En aquell temps la premsa alternativa tindr\xc3\xa0 un pes determinant per donar a con\xc3\xa8ixer la realitat social de la ciutat i del pa\xc3\xads i aix\xc3\xb2 el porta a col\xc2\xb7laborar i a promoure la premsa colomenca primer, \xe2\x80\x94la revista Grama en ser\xc3\xa0 el vaixell ins\xc3\xadgnia\xe2\x80\x94, i a partir de 1979, la nacional, amb la campanya a Santa Coloma per salvar el diari Avui._NEWLINE_Anys m\xc3\xa9s tard, desapareguda Grama, promou revistes locals com Ciutat, Poble o L\'Esquerra del Bes\xc3\xb2s, i aconsegueix for\xc3\xa7a subscriptors anant casa per casa. Tamb\xc3\xa9 es fa c\xc3\xa0rrec de l\'edici\xc3\xb3 de llibres amb el suport de l\'Associaci\xc3\xb3 Teresa Quintana, gr\xc3\xa0cies al llegat econ\xc3\xb2mic que va deixar Teresa Quintana, col\xc2\xb7laboradora de la parr\xc3\xb2quia.\n_START_SECTION_\nParr\xc3\xb2quies de Sant Oleguer, Sant Francesc de Sales i Sant Juli\xc3\xa0 d\'Argentona\n_START_PARAGRAPH_\nEl 1988 marxa del Singuerl\xc3\xadn i \xc3\xa9s nomenat rector de Sant Oleguer, rectorat que compartir\xc3\xa0 amb la ve\xc3\xafna parr\xc3\xb2quia de Sant Francesc de Sales un any m\xc3\xa9s tard. Amb aquest trasllat fa feli\xc3\xa7 la mare, donya Carmen, que havia manifestat en m\xc3\xa9s d\'una ocasi\xc3\xb3 la voluntat de tornar a viure a l\'Eixample barcelon\xc3\xad._NEWLINE_A Barcelona continua la labor encetada a Santa Coloma de contactar amb el ve\xc3\xafnat i d\'exhortar els laics de participar en la vida parroquial, tal com proposa el s\xc3\xadnode episcopal de 1987._NEWLINE_Tamb\xc3\xa9 es dedica a la millora i restauraci\xc3\xb3 de les instal\xc2\xb7lacions de Sant Oleguer i ho intenta fer a Sant Francesc, cosa que provocar\xc3\xa0 un enfrontament amb el bisbe Tresserras._NEWLINE_El 1995 inicia una nova etapa com a rector a Argentona. Acompanya la tasca pastoral del treball amb els m\xc3\xa9s necessitats i amb la restauraci\xc3\xb3 de la capella de Puig i Cadafalch i l\'hort del Rector, que avui duu el seu nom._NEWLINE_Problemes de salut li fan deixar la parr\xc3\xb2quia i, despr\xc3\xa9s d\'un breu pas de mig any pel seu natal Mont-roig, torna a Santa Coloma, on viu uns anys a la parr\xc3\xb2quia de Santa Coloma. M\xc3\xa9s tard torna a viure Barcelona, a casa de Pilar Ferrando, col\xc2\xb7laboradora molt estreta seva, i acaba els seus dies a la resid\xc3\xa8ncia de les Germanetes dels Pobres de la pla\xc3\xa7a de Tetuan de Barcelona.\n_START_SECTION_\nImpulsor del catal\xc3\xa0\n_START_PARAGRAPH_\nSalvador Cabr\xc3\xa9 \xc3\xa9s un amant de la llengua i la cultura de Catalunya. En una entrevista feta per J.P. Sayrach a la revista F\xc3\xb2rumGrama  amb motiu del Premi Salvador Cabr\xc3\xa9, que concedeix el Centre de Normalitzaci\xc3\xb3 Ling\xc3\xbc\xc3\xadstica L\'Heura de Santa Coloma de Gramenet a persones o entitats que han destacat per l\'impuls i la promoci\xc3\xb3 del catal\xc3\xa0 a la ciutat, ens explica d\'on li ve aquest inter\xc3\xa8s._NEWLINE_La passi\xc3\xb3 per la llengua i pel pa\xc3\xads \xe2\x80\x94moss\xc3\xa8n Cabr\xc3\xa9 va ser un independentista avant la lettre\xe2\x80\x94 neixen al seminari als anys quaranta de la m\xc3\xa0 de moss\xc3\xa8n Campo, Joaquim Trias i Josep M. Totusaus._NEWLINE_A Santa Coloma, organitza classes de catal\xc3\xa0 per a adults al Centre Social i a l\'Associaci\xc3\xb3 de Dones del Singuerl\xc3\xadn. La xarxa s\'estendr\xc3\xa0 per la ciutat, amb el suport de persones pr\xc3\xb2ximes com Josep Cat\xc3\xa0 \xe2\x80\x94de la parr\xc3\xb2quia de Santa Maria de Can Mariner\xe2\x80\x94, Montserrat Cascante \xe2\x80\x94del Casal de Cultura de Santa Rosa\xe2\x80\x94, Ramon Escudero, Carles Olivares, Enric Hurtado, Anna Pedrola o Marta Vallverd\xc3\xba. \xc3\x89s un primer impuls voluntarista que anir\xc3\xa0 paral\xc2\xb7lel a l\'organitzaci\xc3\xb3 de cursos de catal\xc3\xa0 per a infants a les escoles de la ciutat per part d\'\xc3\x92mnium Cultural, amb la col\xc2\xb7laboraci\xc3\xb3 de mestres com ell mateix, Joaquim Arenas, Llu\xc3\xafsa Corominas, Jordi Sandiumenge, Carme Corbera, Llu\xc3\xads Sidoncha, Pep Palacio, Miquel Mu\xc3\xb1oz o Agustina Rico. _NEWLINE_La Junta Assessora d\'Estudis de Catal\xc3\xa0 d\'\xc3\x92mnium (JAEC) esdev\xc3\xa9 aix\xc3\xad, a Santa Coloma de Gramenet, la impulsora d\'una tasca pionera de catalanitzaci\xc3\xb3 a les escoles privades de la ciutat. El catal\xc3\xa0 ser\xc3\xa0 mat\xc3\xa8ria d\'estudi en horari escolar, tot i no apar\xc3\xa8ixer en els plans d\'estudi. _NEWLINE_Mort el dictador, el catal\xc3\xa0 tamb\xc3\xa9 s\'est\xc3\xa9n a les escoles p\xc3\xbabliques. L\'any 1977 \xc3\x92mnium no pot gestionar els serveis i 11.500 infants de la ciutat estan a punt de perdre les classes de catal\xc3\xa0. \xc3\x89s per aix\xc3\xb2 que vuitanta entitats colomenques (escoles, associacions de pares, de ve\xc3\xafns i de dones, parr\xc3\xb2quies, partits pol\xc3\xadtics, sindicats, clubs esportius...) signen un manifest adre\xc3\xa7at a l\'estrenada Generalitat i als ministeris de Cultura i d\'Educaci\xc3\xb3 i Ci\xc3\xa8ncia on demanen la continu\xc3\xaftat de les classes. La tasca de persones com Salvador Cabr\xc3\xa9 i Joaquim Arenas per portar la llengua catalana a l\'escola i la lluita del teixit associatiu colomenc per conservar-lo, anuncia el que temps a venir ser\xc3\xa0 un orgull per a Santa Coloma: ser la primera ciutat del pa\xc3\xads a experimentar la immersi\xc3\xb3 ling\xc3\xbc\xc3\xadstica._NEWLINE_El 1981 les classes de catal\xc3\xa0 per a adults que es fan des dels anys setanta mitjan\xc3\xa7ant voluntaris, prenen una nova embranzida. La Generalitat ofereix subvencionar cursos a l\'Ajuntament i Ricard Bonet, que n\'\xc3\xa9s el regidor de Cultura, i Salvador Cabr\xc3\xa9 els organitzaran. Neixen aix\xc3\xad formalment els Cursos de Catal\xc3\xa0 per a Adults de Santa Coloma, que al cap de pocs anys esdevindran l\'embri\xc3\xb3 del Centre de Normalitzaci\xc3\xb3 Ling\xc3\xbc\xc3\xadstica L\'Heura, creat l\'any 1984. Enrere queden anys de mestratge gramatical i po\xc3\xa8tic. I ho fa amb una mem\xc3\xb2ria prodigiosa, que s\'allargassa fins poc abans de deixar-nos, amb aquella veu greu que tenia, que encaterinava tothom qui el sentia recitar La vaca cega de Joan Maragall o L\'Elionor de Miquel Mart\xc3\xad i Pol.\n_START_SECTION_\nPremis i reconeixements\n_START_PARAGRAPH_\n- El 1988 va rebre el Premi Francesc Maci\xc3\xa0 de treball de la Generalitat de Catalunya. No se\xe2\x80\x99n sentia mereixedor, per\xc3\xb2 diu que ho va consultar amb dos amics, que el van conv\xc3\xa8ncer per acceptar-lo. \xe2\x80\x9cJo no volia res de tot aix\xc3\xb2, per\xc3\xb2 ho vaig consultar amb el F\xc3\xa8lix Trias i l\xe2\x80\x99Eloi, amics seriosos i cr\xc3\xadtics com sabeu, i em van dir que ho accept\xc3\xa9s, perqu\xc3\xa8 era un premi per a tota la labor que s\xe2\x80\x99ha fet a Santa Coloma a favor del catal\xc3\xa0\xe2\x80\x9d._NEWLINE_- El 21 de desembre de 1990 rep el Premi Ciutat de Santa Coloma, atorgat per l\xe2\x80\x99Ajuntament de la ciutat._NEWLINE_- El 2004 rep el primer Premi Salvador Cabr\xc3\xa9, creat pel CNL L\xe2\x80\x99Heura en honor seu, i que en endavant s\xe2\x80\x99atorga a persones o entitats que s\xe2\x80\x99han destacat en la promoci\xc3\xb3 de la llengua catalana. Els seg\xc3\xbcents guardonats seran: Centre Excursionista Puigcastellar (2006), M\xc3\xa0rius Sampere (2008), Fondo Comer\xc3\xa7 (2010), Casal del Mestre (2012) i F\xc3\xa8lix Trias (2014)._NEWLINE_- El 2010 s\xe2\x80\x99inaugura la biblioteca del Singuerl\xc3\xadn, que duu el seu nom, Biblioteca Singuerl\xc3\xadn-Salvador Cabr\xc3\xa9.'